A digitalizáció megvalósulása és hatása a rendőrségi szervezetrendszerben
Szakdolgozatomban a digitalizáció és az elektronikus közigazgatás rendőrségi szervezetrendszerben való megvalósulását, valamint annak gyakorlati hatásait vizsgálom. A téma aktualitását az adja, hogy a XXI. század információs társadalmában a közigazgatás modernizációja és a digitális állam kialakulása már nem csupán elméleti célkitűzés, hanem mindennapi szükségszerűség.A dolgozat elsődleges célja annak bemutatása, hogy a technológiai fejlődés és az elektronikus ügyintézési rendszerek miként képesek érdemben javítani a rendőrségi munka hatékonyságát, illetve milyen hatást gyakorolnak az állampolgárok mindennapi ügyintézéseire. A kutatás során részletesen elemzem a digitalizáció fogalmát, az információs társadalom kialakulását, valamint a magyar e-közigazgatás több évtizedes fejlődési folyamatát. Külön hangsúlyt fektetek a 2015. évi CCXXII. törvény (E-ügyintézési tv.) által meghatározott jogi keretekre, amelyek biztosítják az elektronikus kapcsolattartás hitelességét és biztonságát.A rendőrség speciális szervezetrendszerén keresztül szemléltetem a gyakorlati megvalósulást, kiemelve az olyan kulcsfontosságú informatikai rendszereket, mint az integrált ügyvitelt támogató Robotzsaru, vagy az ügyféloldali kapcsolattartást biztosító inNOVA portál. Bemutatom az online elérhető szolgáltatásokat, az elektronikus feljelentési lehetőségeket, és azt a modellt, amelyben a digitális gyorsaság mellett bizonyos esetekben továbbra is megmarad a személyes jelenlét igénye.A dolgozat végén igazolom hipotéziseimet, melyek szerint a digitalizáció jelentősen csökkentette az adminisztratív átfutási időt és a hatósági terheket, ugyanakkor rávilágítok a folyamat kísérőjelenségeire is. Elemzem a digitalizáció kihívásait, a kiberbiztonsági kockázatokat, valamint az állományon belüli generációs különbségekből adódó nehézségeket. Végezetül kitérek a jövőbeni fejlesztési lehetőségekre, különösen a mesterséges intelligencia és a prediktív rendészet szerepére, amelyek hosszú távon a jogállami és hatékony közigazgatás zálogát jelenthetik.
elektronikus ügyintézés, digitalizáció, rendőrségi szervezetrendszer
Networked Digital Library of Theses and Dissertations